**Εκπαιδευτική Επίσκεψη στο Αρχαιολογικό Μουσείο Θεσσαλονίκης.**

*Οι μαθητές/τρεις της Γ' τάξης του 2ου Πειραματικού Λυκείου Κιλκίς επισκέφθηκαν την Τετάρτη 27 Μαρτίου το Αρχαιολογικό Μουσείο Θεσσαλονίκης.*

Στο πλαίσιο του μαθήματος της Νεοελληνικής Γλώσσας με αφορμή τη διδασκαλία του δοκιμιακού λόγου και την μελέτη κειμένων με θέμα την αξία της πολιτισμικής κληρονομιάς στη διαμόρφωση της ιστορικής συνείδησης αποφασίσαμε να υλοποιήσουμε μια βιωματική προσέγγιση της γνώσης με την επίσκεψή μας στο Αρχαιολογικό Μουσείο Θεσσαλονίκης που φιλοξενεί την έκθεση "**Mητρόπολις Μορρυλίων"**.

Οι μαθητές/τρεις ξεναγήθηκαν στον ειδικά διαμορφωμένο χώρο του μουσείου ο οποίος φιλοξενεί 135 αρχαία αντικείμενα και σύνολα αντικειμένων από πρόσφατες ανασκαφικές έρευνες μαζί με παλαιότερα σημαντικά ευρήματα, πλαισιωμένα από κείμενα, και οπτικό υλικό.

Γνωρίζοντας την αρχαία Μόρρυλο που αναπτύχθηκε στα ΒΔ του σύγχρονου οικισμού των Άνω Αποστόλων, περίπου 18 χλμ ΝΔ της πόλης του Κιλκίς ανακαλύψαμε μια σημαντική σελίδα της πολιτισμικής κληρονομιάς του τόπου μας, άγνωστη για τους περισσότερους και ζήσαμε μια διαφορετική μουσειακή εμπειρία.

Παράλληλα, είχαμε την τύχη να παρακολουθήσουμε την ενημερωτική ημερίδα με θέμα ¨**Αγώνας Δρόμου Μνημείων – Yedi Kule Conquest 2024¨.** Ο αγώνας είναι μέρος του **Διεθνούς Φεστιβάλ Μνημείων Θεσσαλονίκης** και συνιστά μια δράση του Πολιτιστικού Συλλόγου “ΊΑΜΟΣ” σε συνδιοργάνωση με τον Οργανισμό Τουρισμού Θεσσαλονίκης και με την υποστήριξη της Εφορίας Αρχαιοτήτων που διοργανώνεται τα τελευταία χρόνια στη Θεσσαλονίκη. Αποτελεί μια ουσιαστική και ελπιδοφόρα προσπάθεια ανάδειξης των ιστορικών μνημείων της θεσσαλονίκης μέσα από τον αθλητισμό.

Ευχαριστούμε για την πολύ ενδιαφέρουσα ξενάγηση την αρχαιολόγο κ. Μαίρη Φαρμάκη και τους διοργανωτές της ημερίδας για τη θερμή φιλοξενία τους.

Οι καθηγήτριες

Λιαρετίδου Ελένη

Μεσίγκου Σοφία

Μπαδήλα ‘Αννα